Pakuotės lapelis: informacija pacientui

Ramicor 5 mg tabletės
Ramicor 10 mg tabletės
Ramiprilis

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

6	Pakuotės turinys ir kita informacija


1.	Kas yra Ramicor ir kam jis vartojamas

Ramicor sudėtyje yra vaisto, vadinamo ramipriliu. Jis priklauso vaistų grupei, kuri vadinama AKF inhibitoriais (angiotenziną konvertuojančio fermento inhibitoriais).

Ramicor veikimas:
· mažina medžiagų, kurios gali padidinti Jūsų kraujospūdį, gamybą organizme;
· atpalaiduoja ir praplatina kraujagysles;
· padeda širdžiai varinėti kraują po organizmą.

Ramicor gali būti vartojamas:
· aukšto kraujospūdžio (hipertenzijos) gydymui;
· sumažinti širdies smūgio arba insulto riziką;
· sumažinti inkstų sutrikimų riziką arba pristabdyti šių sutrikimų pablogėjimą (nesvarbu, sergate cukriniu diabetu, ar ne);
· širdies gydymui, kai ji nepakankamai aprūpina organizmą krauju (širdies nepakankamumas);
· širdies nepakankamumui, kuris atsirado po širdies smūgio (miokardo infarkto) gydyti.


2.	Kas žinotina prieš vartojant Ramicor

Ramicor vartoti negalima:
· jeigu yra alergija ramipriliui ar bet kuriam kitam AKF inhibitoriui arba bet kuriai pagalbinei šio vaisto medžiagai (jos išvardytos 6 skyriuje).
Alergijos požymiai gali būti bėrimas, pasunkėjęs rijimas arba kvėpavimas, lūpų, veido, gerklės arba liežuvio tinimas;
· jeigu anksčiau Jums yra pasireiškusi sunki alerginė reakcija vadinama „angioneurozine edema“. Jos požymiai yra niežėjimas, dilgėlinė (urtikarija), raudonos žymės ant rankų, pėdų ir gerklės, ištinusi gerklė ir liežuvis, patinimas aplink akis ir lūpas, pasunkėjęs kvėpavimas ir rijimas;
· jeigu Jums atliekama dializė arba bet kuri kita kraujo filtravimo procedūra. Ramicor gali būti Jums netinkamas, priklausomai nuo to, koks aparatas yra naudojamas;
· jeigu turite inkstų problemų, kuomet yra sumažėjęs inkstų aprūpinimas krauju (inksto arterijos stenozė);
· paskutinius 6 nėštumo mėnesius (žr. poskyrį toliau „Nėštumas ir žindymo laikotarpis“).
· jeigu Jūsų kraujospūdis yra nenormaliai žemas arba nestabilus. Jūsų gydytojas tai nustatys;
· jeigu Jūs sergate cukriniu diabetu arba Jūsų inkstų veikla sutrikusi ir Jums skirtas kraujospūdį mažinantis vaistas, kurio sudėtyje yra aliskireno;
· jeigu vartojote ar dabar vartojate sakubitrilo ir valsartano derinio, t. y. vaisto, vartojamo suaugusiųjų gydymui nuo lėtinio širdies nepakankamumo, kadangi yra didesnė angioneurozinės edemos (greito po oda esančių audinių pabrinkimo tam tikroje srityje, pvz, gerklėje) rizika:. 

Nevartokite Ramicor jeigu bent vienas iš aukščiau išvardintų požymių Jums tinka. Jeigu abejojate, pasitarkite su gydytoju prieš pradėdami vartoti Ramicor.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Ramicor:
· jeigu Jūs turite širdies, kepenų arba inkstų problemų;
· jeigu Jūs netekote didelio kiekio organizmo druskų arba skysčių (jei vėmėte, viduriavote, prakaitavote gausiau nei paprastai, jei laikotės mažo druskos kiekio dietos, ilgai vartojate diuretikų (šlapimą varančių tablečių) arba jeigu Jums buvo atlikta dializė);
· jeigu Jums bus taikomas alergijos nuo bičių ir vapsvų įkandimų mažinimo gydymas (desensibilizacija);
· jeigu Jums bus skiriama anestetikų. Jie gali būti vartojami operacijos arba bet kurios dantų taisymo procedūros metu. Vieną dieną prieš gydymą, Ramicor vartojimą gali tekti nutraukti, kreipkitės į savo gydytoją patarimo;
· jeigu kalio koncentracija Jūsų kraujyje didelė (nustatoma kraujo tyrimų pagalba);
· jeigu vartojate vaistų, kurie gali mažinti natrio kiekį kraujyje, arba yra tokį poveikį sukelti galinti būklė. Gydytojas Jums gali nurodyti reguliariai atlikinėti kraujo tyrimus (tikrinti natrio kiekį kraujyje), ypač jeigu esate senyvo amžiaus; 
· jeigu vartojate bet kurio iš toliau išvardytų vaistų, gali būti didesnė angioneurozinės edemos pasireiškimo rizika:
· racekadotrilio (vaisto, vartojamo viduriavimui gydyti);
· vaistų, vartojamų persodinto organo atmetimui išvengti ir gydyti nuo vėžio (mTOR inhibitorių, pvz., temsirolimuzo, sirolimuzo, everolimuzo);
· vildagliptino ir kitų vaistų, priklausančių DPP-IV (dipeptidilpeptidazės-4) inhibitorių grupei (vaistų, vartojamų diabetui gydyti);
· jeigu sergate sistemine jungiamojo audinio liga, pavyzdžiui sklerodermija arba raudonąja vilklige;
· jeigu vartojate kurį nors iš šių vaistų padidėjusiam kraujospūdžiui gydyti:
· angiotenzino II receptorių blokatorių (ARB) (vadinamąjį sartaną, pavyzdžiui, valsartaną, telmisartaną, irbesartaną), ypač jei turite su diabetu susijusių inkstų sutrikimų;
· aliskireną.
Jūsų gydytojas gali reguliariai ištirti Jūsų inkstų funkciją, kraujospūdį ir elektrolitų (pvz., kalio) kiekį kraujyje.
Taip pat žiūrėkite informaciją, pateiktą poskyryje „Ramicor vartoti negalima“;
· jeigu manote, kad esate (arba galite tapti) nėščia, turite apie tai pasakyti savo gydytojui. Pirmaisiais 3 nėštumo mėnesiais Ramicor vartoti nerekomenduojama. Vartojamas po trečio nėštumo mėnesio šis vaistas gali padaryti didžiulės žalos Jūsų kūdikiui, žr. poskyrį „Nėštumas ir žindymo laikotarpis“.

Vaikams ir paaugliams
Ramicor nerekomenduojama vartoti jaunesniems kaip 18 metų vaikams ir paaugliams, nes ramiprilio saugumas ir veiksmingumas vaikams dar neištirti.

Jeigu bent vienas iš aukščiau išvardintų požymių Jums tinka, prieš pradėdami vartoti Ramicor, pasitarkite su gydytoju.

Kiti vaistai ir Ramicor
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Tai svarbu, nes Ramicor gali įtakoti kai kurių vaistų veikimą. Taip pat kai kurie vaistai įtakoja Ramicor veikimą.

Pasakykite gydytojui, jeigu vartojate bet kurį iš išvardintų vaistų, kadangi jie gali silpninti Ramicor poveikį:
· vaistai skausmo ir uždegimo malšinimui (pvz., nesteroidiniai vaistai nuo uždegimo (NVNU), tokie, kaip ibuprofenas arba indometacinas ir acetilsalicilo rūgštis);
· vaistai žemo kraujospūdžio, šoko, širdies nepakankamumo, astmos arba alergijos gydymui, tokie, kaip efedrinas, noradrenalinas, adrenalinas. Gydytojas nustatys Jūsų kraujospūdį.
Pasakykite gydytojui, jeigu vartojate bet kurį iš išvardintų vaistų. Vartojant jų kartu su Ramicor, gali padidėti nepageidaujamų reiškinių rizika:
· vaistai skausmo ir uždegimo malšinimui (pvz., nesteroidiniai vaistai nuo uždegimo (NVNU), 	tokie, kaip ibuprofenas arba indometacinas ir acetilsalicilo rūgštis).
· Vaistai vėžio gydymui (chemoterapija).
· Temsirolimuzas (nuo vėžio).
· Sirolimuzas, everolimuzas (persodinto organo atmetimo reakcijai išvengti).
· Diuretikai (šlapimą varančios tabletės), pavyzdžiui, furozemidas.
· Kalio papildai (įskaitant valgomosios druskos pakaitalus), kalį organizme sulaikantys diuretikai (spironolaktonas, triamterenas, amiloridas) ir kiti vaistai, kurie gali didinti kalio kiekį jūsų kraujyje ( pvz., trimetoprimas ir kotrimoksazolas, vartojami nuo bakterijų sukeltų infekcijų; ciklosporinas, vartojamas persodinto organo atmetimui sutrukdyti, ir heparinas, vartojamas kraujui skystinti, kad neatsirastų krešulių).
· Steroidiniai vaistai uždegimo gydymui, tokie, kaip prednizolonas.
· Alopurinolis (vartojamo šlapimo rūgšties kiekio kraujyje mažinimui).
· Prokainamidas (širdies ritmo sutrikimų gydymui).
· Vildagliptinas (vartojamas 2 tipo cukriniam diabetui gydyti).
· Racekadotrilis (vartojamas nuo viduriavimo).

Pasakykite gydytojui, jeigu vartojate bet kurį iš išvardintų vaistų. Jų veikimą gali įtakoti kartu vartojamas Ramicor:
· Vaistai cukrinio diabeto gydymui, tokie kaip geriami vaistai gliukozės kiekio mažinimui ir insulinas. Ramicor gali sumažinti cukraus kiekį kraujyje. Vartodami Ramicor atidžiai sekite gliukozės lygį kraujyje.
· Litis (psichikos problemų gydymui). Ramicor gali padidinti ličio kiekį kraujyje. Jūsų gydytojas turės atidžiai stebėti ličio kiekį kraujyje.

Jeigu bent vienas iš aukščiau išvardintų požymių Jums tinka (arba abejojate), prieš pradėdami vartoti Ramicor, pasitarkite su gydytoju.

Ramicor vartojimas su maistu ir gėrimais
· Jei vartodami Ramicor gersite alkoholio, Jums gali suktis galva, galite jaustis apsvaigęs. Jeigu abejojate, kiek alkoholio galima gerti vartojant Ramicor, pasitarkite su gydytoju, kadangi kraujospūdį mažinančių vaistų vartojimas gali stiprinti alkoholio poveikį.
· Ramicor gali būti vartojamas su maistu arba be jo.

Nėštumas ir žindymo laikotarpis

Nėštumas
Turite pasakyti savo gydytojui, jeigu esate nėščia (ar įtariate, jog pastojote).
Ramicor pirmas 12 nėštumo savaičių vartoti nerekomenduojama, o po tryliktos nėštumo savaitės vaistą vartoti draudžiama, nes jis gali pakenkti Jūsų kūdikiui. 
Nedelsdama pasakykite gydytojui, jeigu Ramicor vartojimo metu pastojote. Prieš planuojant pastojimą, rekomenduojama paskirti kitą vaistą.

Žindymas
Jei maitinate krūtimi, Ramicor vartoti neturėtumėte.

Pasitarkite su gydytoju ar vaistininku prieš vartojant bet kokio vaisto.

Vairavimas ir mechanizmų valdymas
Vartodami Ramicor galite jaustis apsvaigę. Tai labiau tikėtina tik pradėjus gerti Ramicor arba pradėjus gerti didesnę dozę. Jei taip nutiktų, nevairuokite ir nevaldykite mechanizmų.

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Vartojimo būdas:
· Šį vaistą vartokite per burną, kiekvieną dieną tuo pačiu metu.
· Nurykite visą tabletę užgerdami skysčiu.
· Tabletės negalima kramtyti ar laužyti.

Kiek vartoti

Didelio kraujospūdžio gydymas
· Įprasta pradinė dozė yra 1,25 mg arba 2,5 mg vieną kartą per parą.
· Jūsų gydytojas vaisto dozę koreguos iki kol Jūsų kraujospūdis bus kontroliuojamas.
· Didžiausia leistina dozė yra 10 mg vieną kartą per parą.
· Jeigu vartojate diuretikų (šlapimą varančių tablečių), Jūsų gydytojas gydymą jais gali nutraukti arba sumažinti vartojamas dozes, prieš gydymo Ramicor pradžią.

Širdies smūgio arba insulto rizikos mažinimas
· Įprasta pradinė dozė yra 2,5 mg vieną kartą per parą.
· Vėliau Jūsų gydytojas vartojamą dozę gali padidinti.
· Įprasta dozė yra 10 mg vieną kartą per parą.

Gydymas inkstų sutrikimų rizikos sumažinimui arba šių sutrikimų pablogėjimo pristabdymui
· Pradinė Jums skirta dozė gali būti 1,25 mg arba 2,5 mg vieną kartą per parą.
· Jūsų gydytojas vaisto dozę koreguos.
· Įprasta dozė yra 5 mg arba 10 mg vieną kartą per parą.

Širdies nepakankamumo gydymas
· Įprasta pradinė dozė yra 1,25 mg vieną kartą per parą.
· Jūsų gydytojas vaisto dozę koreguos.
· Didžiausia leistina paros dozė yra 10 mg. Ją suvartoti rekomenduojama per du kartus.

Gydymas po širdies smūgio
· Įprasta dozė yra nuo 1,25 mg vieną kartą per parą iki 2,5 mg du kartus per parą.
· Jūsų gydytojas vaisto dozę koreguos.
· Įprasta dozė yra 10 mg vieną kartą per parą. Ją suvartoti rekomenduojama per du kartus.

Senyvi pacientai
Jūsų gydytojas pradinę dozę sumažins, tolimesnis dozės koregavimas bus lėtesnis.

Ką daryti pavartojus per didelę Ramicor dozę?
Tuoj pat pasakykite gydytojui arba kreipkitės į artimiausios ligoninės skubios pagalbos skyrių.
Nevairuokite, paprašykite, kad kas nors kitas Jus nuvežtų į ligoninę arba kvieskite greitąją pagalbą.
Pasiimkite su savimi vaisto pakuotę, kad gydytojas žinotų, ką Jūs išgėrėte.

Pamiršus pavartoti Ramicor
· Jeigu pamiršote išgerti vaisto dozę, kitą dozę vartokite įprastu metu.
· Negalima vartoti dvigubos dozės norint kompensuoti praleistą tabletę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Nebevartokite Ramicor ir tuojau pat susisiekite su gydytoju, jeigu pastebėsite bet kurį toliau išvardintą šalutinį poveikį – Jums gali būti reikalingas skubus gydymas:
· Veido, lūpų arba gerklės ištinimas, dėl kurio pasidaro sunku ryti arba kvėpuoti, taip pat niežėjimas ir bėrimas. Tai gali būti sunkios alerginės reakcijos į Ramicor požymiai.
· Sunkios odos reakcijos, tokios kaip bėrimas, opos burnoje, esančių odos ligų pablogėjimas, paraudimai, odos pūslės arba lupimasis (kaip Stivenso-Džonsono sindromas, toksinė epidermio nekrolizė arba daugiaformė eritema).

Nedelsdami praneškite gydytojui, jeigu Jums pasireiškė:
· Spartesnis širdies ritmas, nelygus arba stiprus širdies plakimas (palpitacijos), skausmas krūtinėje, spaudimo jausmas krūtinėje arba rimtesnės problemos tokios kaip širdies smūgis ir insultas.
· Pasunkėjęs kvėpavimas arba kosulys. Tai gali būti plaučių sutrikimo požymiai.
· Lengviau atsiranda kraujosruvos, kraujuojate ilgiau nei įprastai, jei yra bet kokie kraujavimo požymiai (pvz., dantenų kraujavimas), raudonos dėmės ant odos arba užsikrečiate infekcija lengviau nei įprastai, gerklės skausmas ir karščiavimas, nuovargio jausmas, alpulys, galvos svaigimas, pabalusi oda. Tai gali būti kraujo arba kaulų čiulpų problemų požymiai.
· Stiprus pilvo viršutinės srities skausmas, galintis pereiti ir į nugarą. Tai gali būti pankreatito (kasos uždegimo) požymis.
· Karščiavimas, šaltkrėtis, nuovargis, apetito netekimas, pilvo viršutinės srities skausmas, pykinimas, odos arba akių pageltimas (gelta). Tai gali būti kepenų problemų, tokių kaip hepatitas (kepenų uždegimas) arba kepenų pažeidimo požymiai.

Kitas šalutinis poveikis
Pasakykite gydytojui, jeigu bet kuris iš toliau išvardintų reiškinių pasunkėja arba tęsiasi ilgiau nei keletą dienų.

Dažnas (gali pasireikšti ne daugiau kaip 1 iš 10 žmonių)
· Galvos skausmas arba nuovargio jausmas.
· Svaigulys. Tai labiau tikėtina išgėrus pirmąją Ramicor dozę arba ją padidinus.
· Alpulys, hipotenzija (nenormaliai žemas kraujospūdis), ypač greitai stojantis arba sėdantis.
· Sausas erzinantis kosulys, sinusų uždegimas (sinusitas) arba bronchitas, oro trūkumas.
· Skrandžio arba vidurių skausmas, viduriavimas, virškinimo sutrikimas, pykinimo jausmas, vėmimas.
· Odos bėrimas su iškilimais arba be jų.
· Skausmas krūtinėje.
· Mėšlungis arba raumenų skausmas.
· Kraujo tyrimais nustatytas didesnis nei įprastai kalio kiekis Jūsų kraujyje.

Nedažnas (gali pasireikšti ne daugiau kaip 1 iš 100 žmonių)
· Pusiausvyros sutrikimas (vertigo).
· Niežėjimas ir neįprasti pojūčiai odoje, tokie kaip tirpimas, dilgčiojimas, badymas, perštėjimas, deginimas arba odos pašiurpimas (parestezija).
· Skonio pojūčio dingimas arba sutrikimas.
· Miego sutrikimai.
· Depresinė nuotaika, neramumas, didesnis nei įprastai nervingumas arba nenustygstamumas.
· Užgulusi nosis, pasunkėjęs kvėpavimas arba astmos pablogėjimas.
· Žarnyno ištinimas, vadinamas „žarnyno angioneurozine edema”, kuris pasireiškia tokiais simptomais kaip skausmas pilvo srityje, vėmimas ir viduriavimas.
· Rėmuo, vidurių užkietėjimas arba burnos džiūvimas.
· Gausesnis nei įprastai šlapinimasis per dieną.
· Gausesnis nei įprastai prakaitavimas.
· Apetito sumažėjimas arba netekimas (anoreksija).
· Padažnėjęs arba nereguliarus širdies ritmas, rankų ir kojų patinimas. Tai gali rodyti, kad organizme sulaikoma daugiau nei įprastai skysčių.
· Veido ir kaklo paraudimas.
· Neaiškus matymas.
· Sąnarių skausmas.
· Karščiavimas.
· Vyrų potencijos sumažėjimas, lytinio vyrų ir moterų potraukio sumažėjimas.
· Kraujo tyrimais nustatytas padidėjęs tam tikrų baltųjų kraujo ląstelių kiekis (eozinofilija).
· Kraujo tyrimais nustatyti kepenų, kasos arba inkstų veiklos pakitimai.

Retas (gali pasireikšti ne daugiau kaip 1 iš 1000 žmonių)
· Netikrumo, pasimetimo jausmas.
· Raudonas ištinęs liežuvis.
· Stiprus odos sluoksniavimasis arba lupimasis, bėrimas su niežuliu ir iškilimais.
· Nagų problemos (pvz., nagų iškritimas arba atsiskyrimas nuo nago guolio).
· Odos bėrimas arba kraujosruvos.
· Odos dėmės ir galūnių šalimas.
· Raudonos, niežtinčios, ištinusios arba pavandenijusios akys.
· Sutrikusi klausa ir spengimas ausyse.
· Silpnumo jausmas.
· Kraujo tyrimais nustatytas raudonųjų, baltųjų kraujo ląstelių arba kraujo plokštelių (trombocitų) arba hemoglobino kiekio sumažėjimas.

Labai retas (gali pasireikšti ne daugiau kaip 1 iš 10000 žmonių)
· Didesnis nei įprastai jautrumas šviesai.

Dažnis nežinomas (negali būti įvertintas pagal turimus duomenis)
· Koncentruotas šlapimas (tamsios spalvos), šleikštulys ar vėmimas, raumenų mėšlungis, sumišimas ar priepuoliai, kurių gali būti dėl sutrikusios ADH (antidurezinio hormono) sekrecijos sindromo. Jeigu Jums yra minėtų simptomų, kiek galima greičiau susisiekite su savo gydytoju.
· Sunku sutelkti dėmesį.
· Ištinusi burna.
· Kraujo tyrimais nustatytas per mažas kraujo ląstelių kiekis kraujyje.
· Kraujo tyrimais nustatytas mažesnis nei įprastai natrio kiekis kraujyje.
· Kai sušąlate, pasikeičia Jūsų rankų ir kojų pirštų spalva, šylant atsiranda dilgčiojimo, skausmo pojūtis (Reino fenomenas).
· Krūtų padidėjimas vyrams.
· Sulėtėjusi arba sutrikusi reakcija.
· Deginimo jausmas.
· Uoslės pokyčiai.
· Plaukų slinkimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

Šį vaistą laikykite vaikams nepastebimoje ir nepasiekiamoje vietoje.
Ant dvisluoksnės juostelės, lizdinės plokštelės ir kartono dėžutės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.
Laikyti ne aukštesnėje kaip 25 C temperatūroje. Laikyti gamintojo pakuotėje, kad vaistas būtų apsaugotas nuo drėgmės.
Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

Ramicor sudėtis

Veiklioji medžiaga yra ramiprilis. 
Kiekvienoje tabletėje yra 5 mg ramiprilio.
Kiekvienoje tabletėje yra 10 mg ramiprilio.

Pagalbinės medžiagos yra mikrokristalinė celiuliozė, pregelifikuotas kukurūzų krakmolas, nusodinamasis silicio dioksidas (E551), glicino hidrochloridas (E640) ir glicerolio dibehenatas,  raudonasis geležies oksidas (E172) (tik 5 mg tabletėse).

Ramicor išvaizda ir kiekis pakuotėje

5 mg tabletės
Pailga, rausvais taškeliais tabletė su vagele vienoje pusėje. 
Tabletę galima padalyti į dvi lygias dozes.

10 mg tabletės
Pailga, balta arba balkšva tabletė su vagele vienoje pusėje. 
Tabletę galima padalyti į dvi lygias dozes.

Tabletės supakuotos į aliuminio/MTPE/MTPE/aliuminio dvisluoksnes juosteles arba OPA/aliuminio/ PE lizdines plokšteles ir sudėtos į kartono dėžutę. 

Pakuotės dydžiai:
5 mg ir 10 mg: 10, 20, 28, 30, 50, 60, 100, 100 x 1 arba 250 tablečių. 
10, 20, 28, 30, 50, 60, 100, 100 x 1 arba 250 tablečių. 


Gali būti tiekiamos ne visų dydžių pakuotės.

Registruotojas ir gamintojas

Registruotojas
HEXAL AG
Industriestraße 25
83607 Holzkirchen 
Vokietija

Gamintojai
Salutas Pharma GmbH
Otto-von-Guericke-Allee 1
39179 Barleben
Vokietija 


LEK S.A.
ul. Podlipie 16
95-010 Stryków
Lenkija

LEK S.A.
ul. Domaniewska 50 C
02-672 Warsaw
Lenkija

Sandoz GmbH, 
Biochemiestraße 10 
6250 Kundl 
Austrija

Jeigu apie šį vaistą norite sužinoti daugiau, kreipkitės į vietinį registruotojo atstovą. 

Sandoz Pharmaceuticals d.d. filialas
Šeimyniškių 3A
LT-09312 Vilnius
Tel. 370 5 2636 037
Nemokama linija pacientams +370 800 00877
Faksas 370 5 2636 036
El. paštas: info.lithuania@sandoz.com

Šis vaistas EEE valstybėse narėse registruotas tokiais pavadinimais:

	Austrija, Danija, Nyderlandai, Norvegija, Portugalija, Suomija, Švedija
	Ramipril Sandoz	

	Čekijos 
Respublika, Lenkija, Slovakija, Slovėnija, Vengrija
	PIRAMIL

	Estija, Latvija, Lietuva
	Ramicor

	Italija	
	RAMIPRIL HEXAL



Šis pakuotės lapelis paskutinį kartą peržiūrėtas 2020-01-24.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

